Muse
Muse je engleska rock grupa iz grada Teignmouth, Devon osnovana 1994. Trenutni članovi grupe su Matthew Bellamy (vokali, gitara, klavir, klavijature), Christopher Wolstenholme (bas-gitara, prateći vokali) i Dominic Howard (bubnjevi, udaraljke, sintisajzeri). Najpoznatiji su po svojim energičnim javnim nastupima. Muse su objavili 7 studijskih albuma: Showbiz (1999), Origin of Symmetry (2001), Absolution (2003), Black Holes and Revelations (2006), The Resistance (2009), The 2nd Law (2012) i Drones (2015). Također su objavili 4 koncertna albuma: Hullabaloo Soundtrack (2002), koji je kompilacija B strana, Absolution Tour (2005), koji dokumentira nekoliko nastupa grupe na festivalu Glastonbury 2004, HAARP (2008), koji dokumentira nastupe grupe na stadionu Wembley 2007. i Live at Rome Olympic Stadium (2013), koji je snimljen u 4K rezoluciji tokom koncertnog nastupa grupe. Sa albumom Black Holes and Revelations ova grupa je ostvarila nominaciju za Mercury nagradu, te ga je britanski muzički sedmičnik "New Musical Express" (NME) imenovao trećim najboljim albumom 2006. Muse su osvojili razne muzičke nagrade uključujući pet nagrada MTV Europe Musica, šest Q nagrada, osam NME nagrada i dvije Brit nagrade. Dva puta su dobili titulu "Najboljeg britanskog uživo nastupa", te su također osvojili MTV Video Music nagradu, četiri Kerrang! nagrade i American Music nagradu. Također su nominirani za pet Grammy nagrada, od kojih su osvojili nagradu za "Najbolji rock album" za The Resistance. Prema podacima iz juna 2015, Muse su širom svijeta prodali preko 17 miliona albuma.